Gallo-réimesch Villa op Mecheren
D'gallo-réimesch Villa op Mecheren war eng gréisser Villa déi bis an d'5. Joerhonnert um Flouer „op Mecheren“ bei Rëmerschen an der haiteger Gemeng Schengen stoung. D'Villa déi e puermol zerstéiert an nees opgebaut gouf, huet enger grousser Wënzer- a Wäinhändlerfamill gehéiert.

De Flouernumm Mecheren kënnt – grad wéi d'Uertschaftsnimm Gréiwemaacher a Bech-Maacher – vum laténgesche maceries, wat esou vill heescht wéi Mauerwierk.

Eréischt an de Joren 1970 - 1972 konnten Ausgruewungen an Analyse vum Nationalmusée fir Geschicht a Konscht gemaach ginn. Dobäi gouf ë. a. e Fëllement vun 8,62 × 5,35 m vun engem fréiere Grafdenkmal entdeckt. Et bestoung aus zwou Reien Hasteng déi openee getässelt waren. D'Bauwierk stoung am 2. Joerhonnert mam Réck zur Villa gedréint, ronn 50 m vum Uwänner vun der Musel ewech, hat d'Form vun engem Cippus a war ronn 10 m héich. Et war mat faarwege Relieffer aus Kallek- a Sandsteen dekoréiert, déi Zeenen aus dem Wënzeralldag an aus der Mythologie gewisen hunn.

Fragmenter déi fonnt goufen 
1852 gouf an der Géigend vu Éimereng e Relief aus Kalleksteen ausgegruewen. Et huet sech ursprénglech ëm e rechteckege Steeblock gehandelt dee vun de Franken am 9. Joerhonnert vum Graf erofgeholl, ausgehielegt an an e chrëschtleche Sarkophag ëmfunktionéiert gouf. Wéi en entdeckt gouf, waren zwee mënschlech Skeletter dran. 

Bei den Ausgruewungen am Hierscht 1970 goufen op Mecheren ronn 75 Fragmenter fonnt, déi mat Relieffer dekoréiert waren. Déi meescht waren aus Kalleksteen, just e puer waren der aus Sandsteen. 1972 goufen dunn nach eng Kéier 20 Fragmenter aus Kalleksteen a 35 Stéck aus Sandstee fonnt.

Monument 
Fir un d'réimesch Vergaangenheet z'erënnere gouf 1987 op Mecheren e Monument opgeriicht. Wéinst dem Ausbau vun der  steet et ronn 5 m méi wäit vun der Musel ewech wéi déi ursprénglech Konstruktioun a läit och annerhallwe Meter méi héich.

Literatur 

 Thill, Gérard. "Um Eine "versunkene" Römervilla Bei Remerschen (auf "Mecheren" an Der Mosel)." Hémecht (1970): Hémecht Jg. 22(1970), H.4, Pp. 455-467.
 Thill, Gérard, Metzler, Jeannot, and Weiller, Raymond. "Zum Römerzeitlichen Grabdenkmal Auf "Mecheren" Bei Remerschen. (Ein Nachtrag)". - Jeannot Metzler : Grabmobiliar Aus Dem Mauerrechteck B. -Raymond Weiller : Münzfunde." Hémecht (1973): Hémecht Jg. 25 (1973), H. 2, Pp. 195-199.
Thill, G., Cüppers, Heinz, & Collot, Gérald. (1983). La civilisation romaine de la Moselle à la Sarre : Vestiges romains en Lorraine, au Luxembourg, dans la région de Trèves et en Sarre : [exposition] Paris, Musée du Luxembourg, 6-31 octobre 1983. Mainz am Rhein: Ph. von Zabern.
Wilhelm, E., Thill, Gérard, Bintz, Jacques, & Musée d'histoire et d'art. (1974). Pierres sculptées et inscriptions de l'époque romaine : Catalogue. Luxembourg: Musée d'histoire et d'art.

Um Spaweck 

Mecheren
Gemeng Schengen